मुंगेर
बिहार के मुंगेर जिले के मुफस्सिल थाना क्षेत्र में शुक्रवार की रात प्रेमी युगल का शव बरामद किया गया है। पुलिस पहले इस मामले में हत्या की आंशका जता रही थी, लेकिन शनिवार को इस मामले का खुलासा करते हुए पुलिस ने इसे आत्महत्या बताया है। एक पुलिस अधिकारी ने शनिवार को बताया कि यह मामला असफल प्रेम के कारण आत्महत्या का है।
इससे पहले शुक्रवार की रात के अंधेरे में युवक मोहम्मद आशिफ ने अपनी प्रेमिका रिया उर्फ ट्विंकल की गोली मारकर हत्या कर दी और इसके बाद खुद को भी गोली मार ली जिससे उसकी भी मौके पर मौत हो गई। मृत लड़की मुंगेर के आरजेडी विधायक विजय कुमार की भतीजी तथा आशिफ मुंगेर का ही रहने वाला है।
पुलिस के मुताबिक, लड़की अपने घर से शुक्रवार शाम 7 बजे यह कहकर निकली थी कि वह अपने एक दोस्त के घर से किताब लेने जा रही है लेकिन जब देर रात तक वो घर नहीं लौटी तो परिवार के लोगों ने उसकी खोजबीन शुरू की। इस बीच उन्हें खबर मिली की मुंगेर सदर प्रखंड के पीछे एक युवक-युवती का शव पड़ा हुआ है। बाद में मृतकों की पहचान रिया और आशिफ के रूप में की गई।
पुलिस प्रारंभ में इस मामले को हत्या बता रही थी लेकिन शुक्रवार को एक युवक को हिरासत में लेने के बाद पुलिस इसे आत्महत्या बता रही है। पुलिस ने इस मामले में मृतक आशिफ के दोस्त दानिश को हिरासत में लिया है। पुलिस का दावा है कि दानिश ने ही आशिफ को पिस्तौल उपलब्ध कराई थी। पुलिस ने दानिश के पास से एक पिस्तौल, दो गोली तथा मृतकों का मोबाइल फोन बरामद किया है। पुलिस ने इसे संभावित तौर पर असफल प्रेम का मामला बताया है।
मुंगेर के पुलिस अधीक्षक गौरव मंगला ने बताया कि पुलिस ने दोनों शवों को अपने कब्जे में लेकर पोस्टमॉर्टम के लिए भेज दिया है। उन्होंने कहा कि पुलिस हरेक पहलू की जांच कर रही है। स्थानीय लोगों के मुताबिक रिया और आशिफ पिछले तीन सालों से एक दूसरे के संपर्क में थे। दोनों कोटा में रह कर मेडिकल की तैयारी कर रहे थे। इसके बाद दोनों एक साल पूर्व वापस आ गए थे। इसके बाद रिया फिर से मेडिकल की तैयारी के लिए दिल्ली चली गई। कुछ ही दिन पहले रिया दिल्ली से वापस मुंगेर आई थी।